
DISSERTATIO  MEDICA 


IN  AUGUBALISi 

DE 

PATHOLOGIA  PULMONIS. 


AUCTORE  GEORGIO  HARTFORD. 


PROOEMIUM. 

Post  tempora  Bichat,  merito  celeberrimi, 
qui,  non  primo  quidem,  at  certe  maxime  subti¬ 
liter,  universum  corpus  in  plures  ejus  texturas 
divisit,  Pathologi,  reputantes  partes  ejusdem 
structurae  obnoxias  esse  iisdem  malis,  coepe¬ 
runt  loqui  de  morbis,  non  ut  olim  totorum  or¬ 
ganorum,  veluti  pulmonis,  ventriculi  et  iis  si¬ 
milium,  sed  singularum  texturarum  ex  qui¬ 
bus  haec  organa  constarent ;  unde  mirum  est 
quanto  major  prudentia  atque  accuratio  in 
scriptis  medicis  hodie  reperiantur,  quam  olim 

usquam  repertae  sunt.  Talem,  igitur,  distri¬ 
butionem  sequens,  cogito  morbos  organicos 
pulmonis  in  tria  capita  distribuere.  Primo,  de 
iis  qui  in  textura  ejus  mucosa  ;  secundo,  de  iis 
qui  in  ipso  parenchymate ;  tertio,  de  iis,  qui  in 
membrana  serosa  sedem  habent,  sequentibus 
paginis  loquar. 


CAPUT  I. 

DE  MORBIS  TUNICLE  MUCOSiE. 

*  ¥  < 

Prjecipua  mala,  quae  hanc  tunicam  infes¬ 
tant,  sunt,  Cynanche  laryngealis,  cum  seque¬ 
lis  ejus ;  Cynanche  trachealis  ;  Bronchitis  ;  Ca- 
tarrhus  pulmonalis,  et  Peripneumonia  notha. 

Sect.  I. — De  Cynanche  Laryngeali. — Hic 
morbus  nuper  solum  medicorum  proprium 
studium  sibi  vindicavit,  ut  qui  soleret  olim 
semper  confundi  cum  Cynanche  tracheali ;  a 
qua  quidem  saepe  non  facile  discernitur.  Prae- 

ter  vulgares  causas  autem  aliarum  inflamma¬ 
tionum,  hoc  vitium  videtur  proprii  oriri,  ex 
syphilide  et  hydrargyro ;  afficitque  adultos 
homines  vix  minus  quam  pueros. 

Accedit  plerumque  cum  febre  ;  quam  brevi 
sequuntur  raucitas  et  imbecillitas  vocis,  spiri¬ 
tus  difficilis,  et  sensus  quasi  alieni  corporis  in 
larynge,  quod  metum  strangulationis  movet. 
Oculi  et  vultus  rubent  et  tument,  faucesque 
obscure  rubri  coloris  fiunt.  Summus  dolor 
est  in  parte,  cum  difficultate  spirandi ;  unde, 
inter  caetera  signa,  a  Cynanche  tracheali  fere 
discerni  potest.  Post  mortem  tota  interior 
tunica  laryngis  signa  inflammationis  osten¬ 
dit,  serumque  aut  lympha  coagulabilis  effun¬ 
ditur,  unde  rima  glottidis  aut  coarctatur  aut 
intercluditur. 

Quod  si  serum  effusum  fuerit  in  illam  pli¬ 
cam  tunicae  mucosae,  quae  latera  glottidis 
quasi  circumdat,  potest  id  vitium  movere  quod 
Oedema  glottidis  nuper  vocatum  est.  Hujus 

mali  praecipuum  indicium  est  qu6d  homo  sa¬ 
tis  facile  expirare  potest,  inspirare  autem  non 
sine  summa  difficultate ;  ideo  quia  in  priore 
actione,  plicae  membranae,  modo  valvularum, 
cedunt  impetui  aeris  et  ascendunt,  in  poste¬ 
riore  autem,  decendunt  iterque  paene  claudunt. 

Alia  satisque  frequens  terminatio  Cynan¬ 
ches  laryngealis  Exulceratio  est  ;  quae  cog¬ 
noscitur  longa  excreatione  puris,  cum  febre 
hectica,  postea  quam  febris  aliaque  signa  acu¬ 
tae  inflammationis  desierint. 

Curatio  Cynanches  laryngealis,  veluti  ali¬ 
arum  omnium  inflammationum,  est  per  mis¬ 
sionem  sanguinis  ex  brachio,  et  ex  parte  ipsa  ; 
per  purgantia  remediaque  nauseantia,  quo  ex¬ 
citatio  corporis  imminuatur,  fluxusque  san¬ 
guinis  ad  cutem  fiat.  Adjuvantia  quoque 
sunt  vesicatoria  super  guttur,  frequensque 
inhalatio  vaporis  aquae.  Si  Oedema  glottidis 
accesserit,  solum  paene  praesidium  est  trache¬ 
am  adaperire,  ita  ut  homo  sic  spiret,  donec  ab¬ 
sorptio  effusi  humoris  effecta  est.  Idem  re- 

medium  interdum  postulatur  in  exulceratione 
quoque ;  prodestque  ad  sananda  ulcera  inha¬ 
lare  vapores  picis  liquidae,  sumereque  intus 
balsamum  copaif erae  aliaque  similia,  quae  pro¬ 
priam  actionem  in  membranas  mucosas  habere 
videntur. 

Sectio  II. — De  Cynanche  Tracheali . — Hoc 
vitium  mediam  quasi  naturam  habere  videtur, 
partimque  ex  inflammatione,  partim  ex  spas¬ 
mo,  constare.  Afficit  maxime  infantes  et  pu¬ 
eros,  ex  iisdem  causis  quibus  aliae  inflamma¬ 
tiones  ;  saepeque  plures  simul  infestat. 

Generalia  signa  similia  sunt  iis  quae  in  pri¬ 
ore  morbo  enumerantur.  Propria,  autem, 
ejus  indicia  sunt,  sonus  vocis  admodum  acu¬ 
tus,  tussisque  quasi  per  tubam  aheneam  trans¬ 
mittatur.  Spiritus  imprimis  difficilis  est,  can¬ 
tumque  galli  repraesentare  dicitur,  puerque 
saepe  manus  ad  guttur  movet,  quasi  ex  metu 
instantis  strangulationis.  Inter  tussiendum 
portiones  membranae  ex  lympha  coagulata 
saepe  ejiciuntur ;  eademque  post  mortem,  in- 

terdum  totam  tracheam  bronchosque  obducens 
reperitur.  Non  raro  morbus  ad  parenchyma 
ipsum  pulmonis  serpit  (uti  ex  Doctoribus 
Baillie  et  Cheyne  colligimus)  plurimaque 
mala  in  hoc  quoque  facit.  Si  per  strangula¬ 
tionem  finitur,  verisimile  est  hoc  interdum 
accidere  ex  accessione  spasmi,  quia  puer  saepe 
subito  rapitur,  idque  interdum  cum  satis  spa¬ 
tii  etiamnum  relinquitur  ad  spiritum  com¬ 
mode  ducendum. 

Cynanche  trachealis  postulat  ex  toto  simi¬ 
lia  remedia  iis,  quae  in  priore  morbo  proposita 
sunt ;  praeterque  haec,  submurias  hydrargy- 
ri  in  magnis  copiis,  ab  Doctore  Hamilton 
aliisque,  multum  laudatur;  potestque  pluri¬ 
mum  adjuvare,  non  modo  sanguinis  circui¬ 
tum  aequalem  reddendo,  verum  etiam  ab¬ 
sorptionem  effusi  alicujus  humoris  excitando. 
Digitalis  quoque  pari  modo  agere  existima¬ 
tur;  medicamentaque  antispasmodica  ad  fi¬ 
nem  morbi  recte  dari  possunt.  Quod  si  me¬ 
tus  strangulationis  est,  ad  sectionem  tracheae 
fortasse  decurrendum  erit :  fatendum  est  au- 

tem  hoc  praesidium  in  Cynanche  tracheali  ra¬ 
ro  multum  valere,  quia  lympha  coagulata  al¬ 
tius  per  bronchos  .descendere  solet,  quam 
ut  hoc  modo  educi  possit. 

Sectio  III. — De  Bronchitide,  et  Catarrho 
Pulmonali.— In  priore  sectione  diximus  in¬ 
flammationem  a  trachea  ad  bronchos  saepe 
extendi ;  quod  ubi  accidit,  vel  ubi  bronchi 
primaria  sedes  mali  sunt,  morbus  Bronchitis 
vocatur.  Hujus  vulgaris  divisio  est  in  acu¬ 
tam  et  longam ;  ita  ut  utriusque  plures  spe¬ 
cies  fiant,  a  Doctore  Hastings  quidem,  non 
pauciores  quam  septem  prioris,  et  sex  poste¬ 
rioris.  Has  omnes  curiose  prosequi  longum 
esset,  neque  hic  necessarium,  siquidem  natu¬ 
ra  morbi  signaque  ejus  et  curatio  satis  facile 
ex  praeeuntibus  colligi  possunt. 

Catarrhus  autem,  ubi  afficit  pulmonem,  vi¬ 
detur  esse  simplex  extensio  ejus  inflammatio¬ 
nis  quae  vulgo  in  membrana  mucosa  narium 
fauciumque  incipit ;  itaque  proprium  locum 
hic  postulare  non  videtur. 

Sectio  IV. — De  Peripneumona  Notha. — 
Quaeri  quidem  potest  an  hic  morbus  inter 
eos  qui  membranam  mucosam,  an  inter  eos 
qui  parenchyma  pulmonis  afficiunt,  collocari 
debeat.  Uti  mihi  autem  videtur,  quoniam 
saepe  ex  vulgari  Catarrho  initium  suum  capit, 
nihilque  aliud  esse  videtur  nisi  extensio  in¬ 
flammationis  a  membrana  mucosa  ad  partes 
protinus  subjacentes,  judicavi  melius  esse  in¬ 
ter  hujus  texturae  vitia  hanc  quoque  enume¬ 
rare  ;  idque  maxime  cum  a 'Cl.  Monro  Perip- 
neumonia  Notha  nihil  aliud  quam  Cynanche 
trachealis  longa  esse  existimetur.  Ab  hoc  vitio 
autem  ideo  plurimum  distat,  quod,  ut  Cynan¬ 
che  trachealis  infantes  et  pueros,  ita  Perip- 
neumonia  notha  senes  maxime  vexat,  atque 
ita  Catarrhus  senilis  non  raro  vocatur. 

Praecipua  signa  quibus  hoc  malum  a  cae- 
teris  similibus  discernitur  sunt  longa  oppres¬ 
sio  obscurique  dolores  in  pectore,  cum  diffi¬ 
cultate  aliqua  spirandi,  crebrisque  et  gravibus 
accessionibus  tussiendi,  maxime  mane,  ubi 
homo  primum  expergiscitur.  Sub  his  mag- 

na  copia  corrupti  muci  interdum  ejicitur ; 
fortasseque  est  ex  collectione  ejus  in  pulmo¬ 
ne  per  noctem  quod  summo  mane  tussis  max¬ 
ime  urget. 

In  hoc  morbo  interdum  opus  est  missione 
sanguinis ;  saepe  vero  melius  est  vesicatorium 
pectori  admovere,  idque  apertum  satis  diu 
servare.  Adjuvant  medicamenta  vomitoria 
et  nauseantia  quae  multis  nominibus  valent, 
praecipue  vero  adjuvando  excretionem  muci 
ex  pulmone,  indeque  avertendo  fluxum  san¬ 
guinis  ad  summam  cutem.  Alvus  satis  soluta 
tenenda  est;  et,  veluti  in  omnibus  talibus 
morbis,  quiete  et  temperantia  imprimis  opus 
est. 


CAPUT.  II. 

DE  MORBIS  PARENCHYMATIS. 

Parenchyma  pulmonis  sedes  esse  videtur 
praecipue  Peripneumoniae  et  Phthisis  Pul- 

monalis  ;  de  quibus  singulis  cum  loquar,  prae¬ 
cipuas  omnes  pulmonis  mutationes  corruptas, 
quae  cum  alterutra  ullo  modo  conjunguntur, 
enumerare  conabor. 

Sectio  I. — De  Peripneumonia. — Haec  est  in¬ 
ter  frequentissimas  inflammationes  quibus  cor¬ 
pus  humanum  obnoxium  est.  Saepius  viros 
quam  foeminas  afficit,  eosque  praecipue  ro¬ 
bustos  et  mediae  aetatis  ;  quo  tempore,  non 
modo  actio  cordis  et  arteriarum  maxima  est, 
sed  etiam  homines  praecipue  objiciuntur  iis 
causis  unde  morbus  maxime  excitatur.  Ex 
his  causis  praecipuae  sunt,  frigus,  vehemens 
exercitatio,  intemperantia,  ictus,  et  caetera  om¬ 
nia  quae  alias  inflammationes  movere  solent : 
praeterea  non  raro  sequitur  vehementem  ali¬ 
quem  casum  in  aliis  partibus  corporis,  satis¬ 
que  frequens  est  post  membri  amputationem ; 
quod  explicari  potest  ex  majore  copia  sangui¬ 
nis  qui  tunc  pulmonem,  pro  rata  parte,  occu¬ 
pat,  unde  magis  obnoxius  inflammationi  ma¬ 
nifeste  erit. 

Huj  us  autem  frequentis  mali  haec  maxima 
ex  parte  signa  sunt.  Post  horrores,  aliaque 
signa  venientis  febris,  dolor  acutus  in  pectore 
sentitur,  qui  spiritu  plurimum  intenditur ; 
isque  dolor  modo  fixus  est,  modo  varias  partes 
pulmonis  percurrit.  Hunc  summa  difficultas 
spirandi  comitatur,  aeceditque  tussis,  quae  ini¬ 
tio  sicca  et  molestissima  est ;  ad  haec,  pulsus 
creber  durus  et  validus  est,  urina  parca,  et  cu¬ 
tis  arida,  sitis,  et  denique  caetera  omnia  signa 
quae  ardentem  febrem  ostendunt.  Hoc  modo 
morbus  aliquamdiu  procedit,  donec  aut  ido¬ 
neis  remediis  resolvitur,  aut  ad  unam  ex  minus 
felicibus  terminationibus  spectat ;  quod  si  re¬ 
solvitur,  superiora  omnia  signa  gradatim  dis¬ 
cedunt,  tussisque  praecipue  magis  humida  fit, 
sputumque  sine  difficultate  excreatur.  Solent 
quoque  aliae  evacuationes  resolutionem  Peri- 
pneumoniae  comitari  ;  quales  sunt  fluxus 
sanguinis  e  naribus,  copiosi  sudores,  fluor  alvi, 
vel  denique  copiosum  profluvium  urinae  ru¬ 
brae  et  turbulentae.  Haec  interdum  accidunt, 
sed  saepius,  ut  dixi  morbus  per  sputum  resol¬ 
vitur. 

Non  rard  autem  accidit  ut  homines  subito 
in  hoc  morbo  rapiantur  ;  quod  ubi  fit,  saepis¬ 
sime,  ut  videtur,  oritur  ex  effuso  sanguine  in 
telam  cellulosam  pulmonis,  quo  cellulae  aeris 
comprimuntur,  homoque  strangulatur.  Haec 
affectio  nuper  Apoplexia  Pulmonalis  vocata 
est ;  distatque  ab  Haemoptysi,  quia  in  ipsas 
cellulas  aeris  sanguis  non  pervenit,  itaque  non 
excreatur. 

At  si  non  integer  sanguis,  sed  solum  serum 
ejus  effunditur,  facit  id  vitium  quod  aut  Oe¬ 
dema  aut  Anasarca  Pulmonis  vocatur. 

Denique  si  lympha  coagulabilis  est  quae  ef¬ 
funditur  ;  hac  cellulae  aeris  ita  comprimuntur, 
ut  quasi  coeant,  atque  ita  portio  pulmonis 
amittit  spongiosam  suam  texturam,  fitque 
solida,  tanquam  jecur,  unde  malum  Hepati - 
sasio  vocatur.  Hi  omnes  fines  Pneumoniae 
satis  infelices  sunt,  fereque,  si  hominem  non 
protinus  strangulant,  longam  et  pene  insupe¬ 
rabilem  difficultatem  spirandi  movent. 

Pejus  adhuc  vero  est  si  morbus  ad  Suppura¬ 
tionem  pervenit,  unde  magnae  vomicae  in  pul¬ 
mone  interdum  fiunt,  acceditque  Febris  Hec- 
tica,  et  excreatio  puris,  homoque  non  raro, 
cum  omnibus  signis  Phthisis,  emoritur.  Si 
abscessus  ita  rumpitur  ut  pus  in  cavum  pectoris 
perveniat,  facit  id  vitium  quod  vocatur  Em¬ 
pyema,  de  quo  postea  loquar. 

Peripneumonia  raro  in  Gangraena  finitur ; 
ideo  fortasse  quia  homo  prius  rapitur  quam 
inflammatio  eo  usque  pervenire  potest. 

Curatio  hujus  morbi  simplicissima  est.  Pos¬ 
tulat  missionem  sanguinis,  vesicatoria,  omnia- 
que  remedia  inflammationis,  quae  summa  di¬ 
ligentia  admovenda  sunt.  Praeter  haec,  valet 
initio  inhalatio  vaporis  aquae,  quo  tussis  leni¬ 
atur  ;  et  ad  finem  morbi,  si  modo  per  resolu¬ 
tionem  finitur,  adjuvant  expectorantia,  quo 
sputum  facilius  ejiciatur.  Quod  si  alio  ullo 
modo  morbus  desierit,  auxilia  medicinae  pa¬ 
rum  prodesse  existimantur. 

Sectio  II. — De  Phthisi  Pulmonali. — Haec 
Britanniae  nostrae  pestis  raro  accidit  ante  pu¬ 
bertatem  ;  quo  tempore  incipit  mares  et  fae- 
minas  paritur  infestare.  Eos  maxime  oppri¬ 
mere  videtur  qui  strumosi  habitus  corporis 
sunt,  quive  nati  sunt  e,x  parentibus  eodem 
modo  affectis.  Causa  proxima  verae  Phthisis 
videtur  esse  pene  semper  tubercula,  in  tela 
cellulosa  pulmonis  ;  quae  tubercula  initio  for¬ 
tasse  nihil  aliud  sunt  quam  ampliatae  glan¬ 
dulae  lymphaticae.  Haec  igitur  interdum 
diu  in  pectore  latent  sine  incommodo  ;  simul 
atque  vero  ulla  causa  irritationis  accedit,  ut 
puta  Catarrhus,  Peripneumonia,  Variola,  Mor¬ 
billi,  et  iis  similes  morbi,  tubercula  inflamman¬ 
tur,  brevique  exulcerantur,  et  omnia  signa  con¬ 
firmatae  Phthisis  movent.  Vulgaris  quidem  di¬ 
visio  Phthisis  solet  esse  in  Catarrhalem,  Aposte- 
matosam  et  Tubercularem  ;  dubium  est  autem, 
ut  dixi,  an  ulla  species  verae  Phthisis  praeter 
ultimam  existat ;  neque  enim  difficile  expli¬ 
catu  est  quemadmodum  morbus  a  Catarrho 
excitetur,  et  jam  dixi  vomicam  Pulmonis  sae¬ 
pe  signa  Phthisis  inducere. 

Idem  morbus  saepe  tanquam  sequela  Hae¬ 
moptysis  collocatur,  neque  quidem  dubitari 
potest  quin  eadem  causa  quae  Haemoptysin 
movet,  Phthisin  quoque,  in  iis  qui  jam  tuber¬ 
cula  in  pulmone  habent,  movere  possit.  Hae¬ 
moptysin  autem  per  se  causam  Phthisis  esse 
parum  certe  verisimile  est ;  non  modo  quia  pri¬ 
or  saepe  accidit,  neque  Phthisis  unquam  se¬ 
quitur,  sed  etiam  quia  haec  pestis  saepe  ab  ini¬ 
tio  ad  finem  procedit,  neque  ullum  signum 
Haemoptysis  est. 

Phthisis  Pulmonalis  plerumque  incipit  a 
levi  tussi,  quae  vix  animadvertitur,  antequam 
causa  aliqua  adaucta  fuerit,  tunc  non  tussis 
solum,  sed  aliquid  difficultatis  spirandi  anno¬ 
tatur,  idque  maxime  ex  lenissimo  quoque 
motu.  Brevi  homo  obtusos  dolores  sentit  in 
pectore,  coepitque  emacrescere,  et  sputum  in 
dies  magis  aspectum  proprietatesque  puris  in¬ 
duit  ;  caetera  omnia  signa  ingravescunt,  et  ma¬ 
nifesta  febris  hectica  accedit.  Haec  interdum 
intra  breve  spatium  hominem  interimit ;  sae¬ 
pius  vero  diu  protrahitur,  homoque  tandem 

ex  mera  exhaustione  perit.  Capilli  cadunt, 
oculi  splendorem  suum  amittunt  et  margari¬ 
tam  repraesentant,  genae  circumscripto  rubore 
occupantur,  omnia  lineamenta  faciei  constric¬ 
ta  sunt,  summaque  et  horribilis  macies  totius 
corporis  est ;  modb  sudoribus  nocturnis,  modb 
diarrhoea  homo  conficitur,  palmae  plantaeque 
calent,  ungues  curvantur,  plumbeique  coloris 
fiunt,  vires  ex  toto  franguntur,  homoque  tan¬ 
dem  saepe  quasi  somno  correptus,  morbo  suc¬ 
cumbit,  idque  non  raro  cum  spe  redeuntis  sa¬ 
nitatis  maxime  delectatur.  Quoniam,  igitur, 
hic  morbus  pene  semper  mortiferus  est,  etsi 
progressus  ejus  pluribus  casibus  retardari  pos¬ 
sit,  plurimi  modi  inventi  sunt  deprehendendi 
veram  Phthisin  ab  aliis  similibus  morbis.  Me¬ 
dici  olim  quaestionem  referre  solebant  ple¬ 
rumque  ad  discrimen  inter  pus  et  mucum ;  sed  - 
hic  modus  pluribus  nominibus  fallere  nos  po¬ 
test,  itaque  hodie  magis  credere  solemus  in¬ 
strumentis,  quae,  ubi  ad  pectus  admoventur, 
pulmonis  conditionem  indicare  putantur.  Ita¬ 
que  si  Stethoscopium  pectori  in  vera  Phthisi 
admovetur,  homoque  loqui  imperatur,  is  sonus 

auditur  qui  pectoriloquismus  vocatur,  ideo 
quia  excavatio  in  pulmone  modo  arcus  sonum 
vocis  reverberat.  Si  quando  igitur  dubium 
est  an  homo  veram  Phthisin  habeat  necne,  hoc 
instrumentum  diagnosim  plurimum  adjuvare 
potest. 

Pertinet  ad  hunc  locum  fortasse  dicere 
quod,  praeter  tubercula,  modo  Calculi  exigui, 
modo  Uy  dati  des,  modo  nigra  corpuscula  quae 
Melanoses  vocantur,  in  pulmonis  substantia 
generantur:  horum  vitiorum  autem  neque 
ullum  certum  signum  est,  dum  vita  superest, 
neque  ulla  certa  curatio  cognoscitur. 

Verae  Phthisis  autem,  veluti  omnium  paene 
insanabilium  morborum,  remediorum  nullus 
finis  est.  Satis  igitur  sit  hic  dixisse  praeci¬ 
puum  consilium  curationis  initio  esse  prohibere 
inflammationem  tuberculorum ;  ut  procedit 
morbus,  ulcera  sanare ;  et,  si  hoc  fieri  non 
potest,  signis  maxime  urgentibus  consulere, 
et,  quam  vitam  servare  non  possumus,  eam 
tolerabilem  reddere.  Imperamus  igitur  initio 
locum  mediterraneum  aeremque  potius  hu- 

midum  nimis  quam  siccum  ;  calida  vestimenta, 
victum  ex  lacte,  interdum  missionem  san¬ 
guinis,  et  vesicatoria,  cum  digitali  acidoque 
hydrocyanico,  quae  plurimum  valere  putantur 
in  corpore  sedando.  Si  morbus  paulum  pro¬ 
cesserit,  crebra  vomitaria  ex  sulphate  cupri 
sulphateve  zinci  multum  laudata  sunt ;  va¬ 
poresque  picis  liquidae  multum  prodesse,  ad 
sananda  ulcera,  existimantur.  Ubi  ad  finem 
ventum  est,  summum  auxilium  in  medica¬ 
mentis  ex  opio  et  conio,  aliisque  similibus  est ; 
et,  prout  res  postulat,  confugiendum  est  ad 
demulcentia,  astringentia,  corroborantia,  et 
caetera  hujusmodi ;  ut  accessio  mortis  quam 
minimi  molesta  sit. 


CAPUT  III. 

DE  MQIIBIS  TUNICAE  SEROSAE. 

Soli  primarii  morbi  quos  hic  enumerare, 
oportet,  uti  mihi  videtur,  sunt  Pleuritis  et 
Hydrothorax  ;  siquidem  omnes  aliae  struct¬ 
urae  mutationes  circa  hanc  tunicam  cum  al¬ 
terutro  ex  his  aliquatenus  conjungi  videntur. 

Sectio  I. — De  Pleuritide. — Omnia,  quae 
jam  dicta  sunt  de  causis  Peri  pneumoniae,  ad 
Pleuritidem  pariter  bene  referri  possunt,  quin¬ 
cti  am  olim  putatum  est  omnes  species  acutae 
inflammationis  pulmonis  in  pleura  semper  in¬ 
cipere.  Hoc  fortasse  verum  non  est ;  tamen 
omnes  causae  quae  aut  reddunt  homines  ob¬ 
noxios  his  malis,  vel  alterutrum  protinus  mo¬ 
vent,  alterum,  quoque  movere  pari  ratione 
possunt. 

In  certo  et  manifesto  exemplo  Pleuriti  dis, 
signa  omnia,  etsi  generaliter  eadem  sunt  quae 
in  Peripneumonia  se  ostendunt,  tamen  singula 
aliquid  proprium  et  diversum  habent.  Et¬ 
enim  dolor,  qui  in  Peripneumonia  obtusior  esse 
solet,  in  Pleuritide,  acutissimus  est;  tussisque, 
quae  in  priore  morbo  plus  minusve  humida 
est,  in  posteriore,  sicca  et  molestissima:  pulsus 
quoque  in  Pleuritide  durior  esse  consuevit 
quam  in  altero  morbo,  et  febris  magis  ardens  ; 
omniaque  denique  signa  pejora  sunt,  pro  rata 
parte,  praeter  difficultatem  spirandi,  quae  sola 
in  Peripneumonia  magis  urget.  Hujus  rei  ex¬ 
plicatio  non  est  difficilis  ;  siquidem  ubi  tela 

cellulosa  pulmonis  inflammatur,  et  tumet,  se¬ 
quitur  ut  cellulae  aeris  magis  comprimantur 
quam  ubi  exterior  tunica  ejus  solum  afficitur. 
Pleuritis,  veluti  Peripneumonia,  finiri  potest 
in  resolutione,  (id  quod  optimum  est)  inter¬ 
dum  tamen  modis  minus  felicibus  terminatur. 

Ex  his  modis  terminandi  frequentissimus 
est  per  Adhaesiones ,  quae  quidem  tam  saepe 
accidunt,  ut  in  nostra  regione  corpus  raro  ada¬ 
periatur,  quod  nihil  tale  in  pectore  ostendit. 
Hae  adhaesiones  fiunt  ex  effusa  lympha  coa- 
gulabili,  per  quam  vasa  sanguifera  postea  ten- 
'  dunt,  atque  ita  in  funes  organicos  quasi  con¬ 
vertunt.  Neque  quidem  hi  funes,  dummodo 
in  partibus  pectoris  minus  mobilibus  siti  sunt, 
multum  incommodi  movent ;  sin  vero  admo¬ 
dum  breves  sunt,  et  ibi  positi  ubi  major  mo¬ 
tus  inter  pulmonem  atque  costas  est,  suis  in¬ 
commodis  non  carent. 

Paro  accidit  ut  integer  sanguis  effundatur 
in  hoc  morbo  ;  quod  vitium,  siquando  evenit, 
Haemathorax  vocatur:  multo  autem  saepius  in 
effusione  seri  terminatur  ;  atque  hoc  modo 
frequens  illud  vitium,  quod  hydrothorax  vo- 

eatur,  excitatur;  sed  quoniam  hic  morbus  alias 
causas  quoque  habere  potest,  de  hoc  proprie 
postea  loquar. 

Pleuritidis  alius  minusque  felix  finis  est 
suppuratio  unde  pus  gignitur,  quod,  effusum 
in  pectus,  facit  id  malum  quod  Empyema  vo¬ 
catur.  Hujus  pleraque  signa  paria  sunt  iis 
quae  in  hydrothorace  accidunt,  nisi  quod  su¬ 
bita  excitatio  ex  somno  rarius  occurrere  dici¬ 
tur. 

Etsi  interdum,  tamen  admodum  raro  Pleuri¬ 
tis  ad  gangrenam  pervenit. 

Curatio  pleuritidis  ex  toto  par  est  ei  quae 

in  Peripneiunonia  proposita  est,  nisi  quod  mi- 

\ 

nor  occasio  esse  videtur,  demulcentium,  mi- 
norque  expectorantium,  quia  hic  morbus  rarius 
per  sputum  resolvitur.  Vulgaria  autem  re¬ 
media  inflammationis  admoveri  summa  perti- 
nacitate  debent,  ad  morbum  resolvendum ;  si 
enim  ad  ullam  ex  minus  faustis  terminationi¬ 
bus  percurrit,  curatio  aut  nulla  aut  difficilis 
erit. 

Sect.  II. — De  Hydrothorace . — Dixi  jam 
hunc  morbum  ex  inflammatione  pleurae  saepe 
proficisci,  sed  multae  aliae  causae  sunt  unde 
non  raro  morbus  movetur.  Ex  his  praecipuae 
sunt  omnes  quae,  Hydropem  in  aliis  partibus 
corporis  concitare  solent ;  ut  puta  aliquod 
impedimentum  liberi  circuitus  sanguinis  per 
venas,  vel  summa  imbecillitas  totius  corporis, 
et  habitus,  ut  dicitur,  leucophlegmaticus. 
Potest  igitur  morbus  organicis  vitiis  cordis 
pulmonisque  moveri,  siquidem  fieri  non  po¬ 
test  quin  his  circuitus  sanguinis  per  venas  im¬ 
pediatur.  Quod  si  imbecillitas  causa  morbi 
est,  maxime  infestat  senes,  eosque  qui  longis 
morbis  jam  debilitati  fuerunt ;  neque  difficile 
est  explicatu  quemadmodum  mera  imbecilli¬ 
tas,  relaxando  vasa  exhalantia,  retardando  cir¬ 
cuitum  per  venas,  attenuando  sanguinem  ip¬ 
sum,  et  imminuendo  absorptionem,  ut  alios 
omnes  hydropes,  ita  Hydrothoracem  concitari 
possit. 

Cognoscitur  autem  Hydrothorax  summa 
difficultate  spirandi,  assidua  tussi,  difficili  de¬ 
cubitu  ,  tumultuosis  somniis,  cordis  palpitatione, 

pulsu  inaequali,  livore  faciei,  torpore  brachio¬ 
rum,  et,  ante  omnia,  sensu  fluentis  aquae  in 
pectore,  ubi  pectus  certo  modo  agitatur.  Ad 
haec,  generalia  quaedam  signa  hydropis  acce¬ 
dere  solent ;  qualia  sunt  sitis,  cutis  arida,  uri¬ 
na  parca,  et  pedum  oedema.  Veruntamen 
fatendum  est,  etsi  tam  multa  signa  enumera¬ 
vimus  unde  hydrothorax  ostenditur,  tamen 
nullum  ex  his  tam  certum  atque  proprium 
huic  morbo  esse,  ut  ei  semper  confidere  possi¬ 
mus  ;  satisque  constat,  non  modo  multos  ho¬ 
mines  ex  hoc  morbo  periisse  in  quibus  nun¬ 
quam  suspectus  est,  sed  etiam  pleraque  ex 
istis  signis  accidisse  quum,  post  mortem,  ne 
gutta  quidem  aquae  in  pectore  reperta  est. 

Consilium,  in  hoc  morbo  curando,  primum 
est  depellere,  si  fieri  potest,  causas  unde  exci¬ 
tatur  ;  itaque  saepe  incipiendum  est,  a  sangui¬ 
nis  missione,  aliisque  remediis  inflammationis  : 
quod  si  morbus  ex  imbecillitate  contrahitur, 
ad  hoc  consilium  implendum  corroborantibus 
remediis  potius  opus  erit.  Secundum  consi¬ 
lium  est  aquam  educere  ;  et  hoc  efficere  co¬ 
namur  aut  per  medicamenta,  quibus  insolitus 
aliquis  fluxus  ex  corpore  lit,  atque  ita  absorp- 

tio  augetur,  aut  per  foramen  quo  humor  pro¬ 
tinus  educitur.  Priora  remedia  aut  purgantia, 
aut  vomitoria,  aut  diaphoretica,  aut  diuretica, 
praecipue  sunt :  horum  omnium  postremis 
summopere  confidimus  ;  et  ex  ipsis  diureticis 
validissima  esse  putantur  digitalis  et  scilla, 
quae  igitur  in  hoc  morbo  usitatissima  et  opti¬ 
ma  remedia  sunt. 

i 

Licet  hic  subjicere  quod  aqua  in  hydro  thorace 
non  semper  cavum  ipsum  pectoris  occupat,  sed 
interdum  in  Hydatidibus  continetur ;  quod  ubi 
accidit,  hae  nonnunquam  celeri  absorptione 
ad  superficiem  pulmonis  feruntur,  tussiendo- 

que  ejiciuntur :  verum  hoc  rarissime  fit. - 

Nonnunquam  quoque  alia  vitia  in  pleura  nas¬ 
cuntur  ;  qualia  sunt  id  quod  vocatum  est. 
Degeneratio  ejus  Miliaris ,  sub  qua  exigua 
quaedam  corpuscula,  modo  seminum  miliarium, 
per  eam  sparguntur  ;  et  Conversio  ejus  in  car¬ 
tilaginem,  aut  in  os  ;  sed  neutrum  ex  his  aut 
cognosci,  vivo  corpore,  aut  ullam  curationem 
admittere  posse  videtur. 


FINIS. 


Excudebat  J^anncs  Moir,  18^6. 


